รัฐบาลไทย-ข่าวทำเนียบรัฐบาล-วว. ขับเคลื่อนโครงสร้างพื้นฐาน SHARED SERVICE วทน. เสริมแกร่งเศรษฐกิจประเทศ หนุนศักยภาพ OTOP, SMES เพิ่มรายได้ ยกระดับชุมชน
วันพฤหัสบดีที่ 30 เมษายน 2563
วว. ขับเคลื่อนโครงสร้างพื้นฐาน SHARED SERVICE วทน. เสริมแกร่งเศรษฐกิจประเทศ หนุนศักยภาพ OTOP, SMES เพิ่มรายได้ ยกระดับชุมชน
วว. ขับเคลื่อนโครงสร้างพื้นฐาน SHARED SERVICE วทน. เสริมแกร่งเศรษฐกิจประเทศ หนุนศักยภาพ OTOP, SMES เพิ่มรายได้ ยกระดับชุมชน
กระทรวงการอุดมศึกษา วิทยาศาสตร์ วิจัยและนวัตกรรม โดย สถาบันวิจัยวิทยาศาสตร์และเทคโนโลยีแห่งประเทศไทย (วว.)
เสริมแกร่งเศรษฐกิจประเทศ นําวิทยาศาสตร์ เทคโนโลยี นวัตกรรม ขับเคลื่อนโครงสร้างพื้นฐานในรูปแบบ Shared service มุ่งเสริมศักยภาพ เพิ่มรายได้ OTOP, SMEs สู่การยกระดับชุมชน ครอบคลุมห่วงโซ่อุปทานกระบวนการผลิตด้านการเกษตร อุตสาหกรรมอาหาร/เครื่องสําอาง ในพื้นที่ 7 จังหวัดของไทย
ดร.ชุติมา เอี่ยมโชติชวลิต ผู้ว่าการ วว.กล่าวว่า วว. เป็นองค์กรที่สามารถประยุกต์ใช้วิทยาศาสตร์ เทคโนโลยี และนวัตกรรม (วทน.) ไปพัฒนาขีดความสามารถการแข่งขันของประเทศ โดยมีบุคลากรที่เป็นมืออาชีพ และการบริหารจัดการที่ทันสมัย มีธรรมาภิบาล ภายใต้การกําหนดยุทธศาสตร์ด้านการวิจัยและพัฒนา การถ่ายทอดเทคโนโลยี และการบริการทางวิทยาศาสตร์และเทคโนโลยีที่สอดคล้องต่อนโยบายของรัฐบาล ซึ่งมุ่งใช้ วทน. เป็นฟันเฟืองสําคัญในการขับเคลื่อนเศรษฐกิจของประเทศ
วว. นําองค์ความรู้ วทน. ไปประยุกต์ใช้เพื่อยกระดับศักยภาพของผู้ประกอบการ และพัฒนาในระดับชุมชนหรือท้องถิ่น และมีการพัฒนาโครงสร้างพื้นฐานด้านเทคโนโลยีเพื่อรองรับกระบวนการยกระดับมาตรฐานผลผลิตการเกษตรเพื่อการส่งออก และการแปรรูปเพื่อสร้างมูลค่าเพิ่มให้แก่ผลผลิตการเกษตรที่สําคัญของจังหวัดหรือของภูมิภาคนั้น ๆ เพื่อสร้างโอกาสให้แก่เกษตรกรและผู้ประกอบการในการเข้าถึงเทคโนโลยีการผลิตและการแปรรูปผลิตภัณฑ์ และช่วยลดความเสี่ยงให้แก่เกษตรกรและผู้ประกอบการในระยะแรกของการทําตลาด และยังไม่มีความพร้อมในการลงทุนด้านสถานที่ผลิตหรือโครงสร้างพื้นฐานด้วยตนเอง
“...วทน. แก้ปัญหาเบ็ดเสร็จครบวงจร หรือ STI for Total Solution เป็นยุทธศาสตร์ของ วว.ที่มุ่งดําเนินงานผ่านการขับเคลื่อนโครงสร้างพื้นฐานในรูปแบบ Shared service ครอบคลุม 7 จังหวัดในประเทศ ได้แก่ จังหวัดปทุมธานี แพร่ ลําพูน น่าน ระยอง ประจวบคีรีขันธ์ และสงขลา โดย วว. ได้พัฒนาเทคโนโลยี พร้อมให้บริการพัฒนาผลิตภัณฑ์ด้วยงานวิจัยและยกระดับการผลิตหรือทดลองผลิตเพื่อทดลองตลาด ก่อนยกระดับสู่เชิงพาณิชย์แก่ประชาชนหรือผู้ประกอบการในพื้นที่ ทั้ง OTOP และ SMEs ตลอดจนเกษตรกร
ในการดําเนินงานภายใต้โครงสร้างพื้นฐานดังกล่าว วว. มุ่งให้บริการด้านการวิจัยและพัฒนา เกี่ยวกับการพัฒนาผลิตภัณฑ์ใหม่ ต้องการเพิ่มมูลค่า หรือมีความต้องการแก้ไขปัญหา ซึ่งมีรูปแบบและขั้นตอนการดําเนินงานที่ครอบคลุมตั้งแต่ การรับฟัง แนวความคิดของผู้ประกอบการ (idea) การวิจัยและพัฒนา การพัฒนาผลิตภัณฑ์ต้นแบบและแก้ไขปัญหา (prototype & solution) การบริการวิเคราะห์ ทดสอบ สอบเทียบ การขยายขนาดการผลิตจากห้องทดลองสู่ระดับการผลิตจริง (scale up) การพัฒนาระบบบริหารจัดการการผลิตสินค้า (product & management system) ตลอดจนการพัฒนาสู่เชิงพาณิชย์ (commercialization) ทั้งการส่งเสริมด้านการตลาดและเชื่อมโยงด้านการเงิน เป็นต้น ...” ผู้ว่าการ วว. กล่าว
โครงสร้างพื้นฐานในรูปแบบ Shared service ที่ วว. ดําเนินการและเปิดให้บริการ มีดังนี้
1. ศูนย์ถ่ายทอดเทคโนโลยียืดอายุสับปะรดเพื่อการส่งออกเป็นโรงงานต้นแบบในการผลิตสับปะรดผลสดเพื่อการส่งออก และโรงคัดบรรจุผลสดทันสมัยแห่งแรกของประเทศไทย ที่มีเครื่องจักรและกระบวนการผลิตมาตรฐานครบวงจร ตั้งอยู่ที่ ตําบลอ่าวน้อย อําเภอเมือง จังหวัดประจวบคีรีขันธ์
2. ศูนย์ถ่ายทอดเทคโนโลยียืดอายุลําไยเพื่อการส่งออกเป็นโรงงานต้นแบบเพื่อยืดอายุลําไยโดยวิธีการรมซัลเฟอร์ไดออกไซด์เพื่อการส่งออก ตั้งอยู่ที่ ตําบลเหล่ายาว อําเภอบ้านโฮ่ง จังหวัดลําพูน
3. ศูนย์ถ่ายทอดเทคโนโลยีและนวัตกรรมอาหารแปรรูปดําเนินงานรองรับผู้ประกอบการในการแปรรูปอาหารและเครื่องดื่มจากสินค้าเกษตรในพื้นที่จังหวัดแพร่และจังหวัดใกล้เคียง ตั้งอยู่ที่ ตําบลแม่จั๊วะ อําเภอเด่นชัย จังหวัดแพร่
4. โรงงานบริการนวัตกรรมอาหาร (Food Innovation & Service Plant : FISP) ดําเนินงานสายการผลิต การแปรรูปอาหารและเครื่องดื่มเชิงอุตสาหกรรม ให้บริการลูกค้า SMEs และ OTOP ตั้งอยู่ที่ วว. เทคโนธานี ตําบลคลองห้า อําเภอคลองหลวง จังหวัดปทุมธานี
5. ศูนย์นวัตกรรมผลิตหัวเชื้อจุลินทรีย์เพื่ออุตสาหกรรม (Innovative Center for Production of Industrially used microorganisms : ICPIM)ดําเนินงานด้านสายการผลิตเชื้อจุลินทรีย์เชิงอุตสาหกรรม ตั้งอยู่ที่ วว. เทคโนธานี ตําบลคลองห้า อําเภอคลองหลวง จังหวัดปทุมธานี
6. โรงงานสกัดระดับชุมชนและระบบเพาะเลี้ยงเนื้อเยื่อเป็นโรงงานต้นแบบการสกัด และโรงงานผลิตเครื่องสําอางที่ได้มาตรฐาน และศูนย์อนุรักษ์พรรณพืช ตั้งอยู่ที่ ตําบลน้ําเกี๋ยน อําเภอภูเพียง จังหวัดน่าน
7. โรงงานบริการนวัตกรรมอาหารระยองดําเนินงานรองรับผู้ประกอบการในการแปรรูปอาหารและเครื่องดื่มจากสินค้าเกษตรในพื้นที่ ตั้งอยู่ที่ ตําบลเนินพระ อําเภอเมือง จังหวัดระยอง
8. โรงงานบริการนวัตกรรมอาหารสงขลาดําเนินงานรองรับผู้ประกอบการในการแปรรูปอาหารและเครื่องดื่มจากสินค้าเกษตรในพื้นที่ ตั้งอยู่ที่ ตําบลพะตง อําเภอหาดใหญ่ จังหวัดสงขลา
สอบถามรายละเอียดเพิ่มเติมเกี่ยวกับโครงสร้างพื้นฐาน Share service วว.หรือขอรับคําแนะปรึกษา การเข้ารับบริการ วทน. จาก วว.
ได้ที่ โทร. 0 2577 9000 Call center 0 2577 9300 โทรสาร 0 2577 9009 อีเมล :ibs_staff@tistr.or.th
ข้อมูลข่าวโดย : สถาบันวิจัยวิทยาศาสตร์และเทคโนโลยีแห่งประเทศไทย (วว.)
เผยแพร่ : จิรายุ รุจิพงษ์วาที
ส่วนสื่อสารองค์กร
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313